10 eller 15 prosent fravær? Slik kan de nye reglene for elever på videregående bli.
Sonja Habibi (18) og Bisma Gondal (18) mener fraværsgrensen fører til mye stress.  – Vi har eksamener å stresse over og vurderinger å stresse over. I tillegg må vi stresse med å skaffe legeerklæring når vi har fravær, sier Habibi. Hun og venninnen Bisma Gondal går i tredje klasse på Bjerke videregående. De trekker også frem at det er dyrt å betale for legetime hver gang de trenger legeerklæring for fravær.  Hvor mye fravær skal elever kunne ha før de får «ikke vurdert» i et fag?  Dét skal regjeringen vurdere. Nå er to alternativer på høring. I begge alternativene foreslås det at elevene leverer egenmelding for fravær i stedet for å måtte få legeerklæring: Skulle ikke fraværsgrensen fjernes?  Solberg-regjeringen innførte en fraværsgrense på 10 prosent i 2016. Målet var å få ned fraværet og hindre frafall.  Har elever mer enn 10 prosent fravær i et fag, uten å kunne dokumentere fraværet, får de «ikke bestått» i faget.  For å dokumentere fravær, må eleven gå til fastlegen og få sykmelding. Det har ført til belastning på fastlegekontorene og en debatt om endringer.  I fjor så det ut til at fraværsgrensen skulle vrakes.  På Arbeiderpartiets landsmøte fikk AUF gjennomslag for å endre på fraværsgrensen. Flere medier skrev at fraværsgrensen skulle «skrotes».  Men ikke lenge etter gikk statsminister Jonas Gahr Støre ut og sa at de ønsker et «regelverk for nærvær». Daværende kunnskapsminister skrev at «vi skal fortsatt ha fraværsregler i skolen».  Karaktersnittet ned  For Habibi førte fravær til at hun ikke fikk vurdering i et fag selv om hun hadde god karakter. Det førte til at karaktersnittet gikk ned.  – Alt arbeidet jeg la ned for å få den karakteren var forgjeves. – Fraværsgrensen bør ikke avgjøre hva slags karaktersnitt du får. Jeg føler at grensen gjør det ekstremt stressende for oss, sier Gondal.  Oslo vil beholde grensen på 10 prosent Byrådet i Oslo jobber nå med sitt innspill til høringen.  De vil beholde grensen på 10 prosent. Men foreløpig er det ikke enighet om byrådet skal anbefale en ren egenmeldingsordning, eller en ordning med egenmelding inntil en viss kvote.  Hvordan har fraværsgrensen fungert? Nye tall fra Utdanningsdirektoratet viser at fraværet har gått ned siden grensen ble innført: Lavere fravær trekkes også frem som en positiv konsekvens av fraværsgrensen i en FAFO-rapport. Men om fraværsgrensen har ført til at flere fullfører videregående, er det derimot delte meninger.  I FAFO-rapporten kommer det frem at sannsynligheten for at visse elevgrupper får «ikke vurdert» på kompetansebeviset i ett eller flere fag, har økt.  På den måten kan fraværsgrensen på sikt føre til større forskjeller i muligheten til å fullføre videregående, står det i rapporten.  Rapporten trekker også frem at fraværsgrensen har ført til en større belastning på lærere, rektorer, fastleger og elevene selv.  Når de nye fraværsreglene vil tre i kraft, er usikkert, ifølge Kunnskapsdepartementet.
Sonja Habibi og Bisma Gondal fra Bjerke videregående mener fraværsgrensen skaper stress. Regjeringen vurderer å innføre ny fraværsgrense. Nå er to alternativer på høring. Siden innføringen av fraværsgrensen på 10 prosent i 2016, har fraværet gått ned, men flere melder også om mer belastning på lærere, rektorer, fastleger og elever. 